Avainsanat

Tiivistelmä



Avainsanat

1 Jäsenyysvelvoitteiden noudattamatta jättämistä koskeva kanne - Oikeudenkäyntiä edeltävän menettelyn kohde - Perustellun lausunnon sisältö

(EY:n perustamissopimuksen 169 artikla (josta on tullut EY 226 artikla))

2 Jäsenyysvelvoitteiden noudattamatta jättämistä koskeva kanne - Oikeudenkäyntiä edeltävän menettelyn kohde - Jäsenvaltiolle asetetut määräajat - Kohtuullisten määräaikojen vaatimus - Arviointiperusteet

(EY:n perustamissopimuksen 169 artikla (josta on tullut EY 226 artikla))

3 Jäsenvaltioiden lainsäädännön lähentäminen - Julkisia tavaranhankintoja ja rakennusurakoita koskeviin sopimuksiin liittyvät muutoksenhakumenettelyt - Direktiivi 89/665/ETY - Menettely, jonka nojalla komissio voi ryhtyä ennalta ehkäiseviin toimenpiteisiin, jos julkisten hankintasopimusten tekomenettelyjä koskevia yhteisön säännöksiä rikotaan selvästi ja ilmeisesti - Menettely, joka ei liity perustamissopimuksen 169 artiklan (josta on tullut EY 226 artikla) mukaiseen jäsenyysvelvoitteiden noudattamatta jättämistä koskevaan menettelyyn

(EY:n perustamissopimuksen 169 artikla (josta on tullut EY 226 artikla); neuvoston direktiivi 89/665/ETY)

4 Jäsenvaltioiden lainsäädännön lähentäminen - Julkisia rakennusurakoita koskevien sopimusten tekomenettelyt - Direktiivi 93/37/ETY - Liittovaltion määräysvallassa olevan yksikön valvoma ja rahoittama hankintaviranomainen rikkoo yhteisön säännöksiä - Valtion syyksi luettava rikkominen

(Neuvoston direktiivin 93/37/ETY 1 artiklan b kohta)

Tiivistelmä

1 Koska perustamissopimuksen 169 artiklan (josta on tullut EY 226 artikla) nojalla nostetun kanteen kohde rajataan kyseisessä määräyksessä tarkoitetussa oikeudenkäyntiä edeltävässä menettelyssä, kanne voi perustua ainoastaan perustellussa lausunnossa esitettyihin väitteisiin. Näiden väitteiden osalta on syytä todeta, että vaikka komissiolla ei olekaan velvollisuutta ilmoittaa perustellussa lausunnossa niitä toimenpiteitä, joilla jäsenyysvelvoitteiden noudattamatta jättäminen voidaan korjata, sen on kuitenkin erityisesti ilmoitettava kyseiselle jäsenvaltiolle, että sen on toteutettava tietty toimenpide, jos komissio aikoo perustaa jäsenyysvelvoitteiden noudattamatta jättämistä koskevan kanteen siihen, ettei tätä toimenpidettä ole toteutettu.

2 Jäsenyysvelvoitteiden noudattamatta jättämistä koskevan kanteen yhteydessä oikeudenkäyntiä edeltävän menettelyn tarkoituksena on antaa asianomaiselle jäsenvaltiolle tilaisuus noudattaa yhteisön oikeuden mukaisia velvoitteitaan ja puolustautua tehokkaasti komission esittämiä väitteitä vastaan.

Näiden kahden tavoitteen toteutuminen edellyttää, että komissio asettaa jäsenvaltioille kohtuullisen määräajan viralliseen huomautukseen vastaamista ja perustellun lausunnon noudattamista tai, tarvittaessa, puolustuksen valmistelemista varten. Arvioitaessa asetetun määräajan kohtuullisuutta on syytä ottaa huomioon kustakin yksittäistapauksesta ilmenevät seikat kokonaisuudessaan. Hyvin lyhyet määräajat voivat olla perusteltuja erityistapauksissa, muun muassa silloin, kun jäsenyysvelvoitteen noudattamatta jättäminen on korjattava kiireellisesti tai kun komission näkökanta on kyseisen jäsenvaltion tiedossa ennen menettelyn aloittamista.

3 Menettely, jossa komissio voi julkisia tavaranhankintoja ja rakennusurakoita koskeviin sopimuksiin liittyvien muutoksenhakumenettelyjen soveltamista koskevien lakien, asetusten ja hallinnollisten määräysten yhteensovittamisesta annetun direktiivin 89/665/ETY nojalla puuttua jäsenvaltion toimenpiteisiin silloin kun se katsoo, että julkisten hankintasopimusten tekomenettelyjä koskevia yhteisön säännöksiä on rikottu selvästi ja ilmeisesti, on ennalta ehkäisevä toimenpide, jolla ei voida poiketa 169 artiklalla (josta on tullut EY 226 artikla) komissiolle annetusta toimivallasta eikä korvata sitä. Tästä seuraa, että tätä erityismenettelyä koskevat yksityiskohtaiset säännöt eivät voi vaikuttaa perustamissopimuksen 169 artiklan (josta on tullut EY 226 artikla) nojalla nostetun kanteen tutkittavaksi ottamiseen.

4 Jäsenvaltio, joka on rakenteeltaan liittovaltio, voi olla vastuussa julkisia rakennusurakoita koskevien sopimusten tekomenettelyjen yhteensovittamisesta annetun direktiivin 93/37/ETY 1 artiklan b kohdassa tarkoitetun sellaisen hankintaviranomaisen menettelystä, jonka kaikkea toimintaa valvoo ja rahoittaa tämän valtion määräämisvallassa oleva yksikkö. Julkisia hankintasopimuksia koskevat yhteisön säännökset jäisivät näet vaille tehokasta vaikutusta, jos kyseinen jäsenvaltio ei olisi vastuussa tämän hankintaviranomaisen toiminnasta.